‘Ligte’ skorsing ʼn kwaai slag vir BullsPierre Schoeman – in aksie teen die Goue Leeus (Foto GB Jordaan) Selfs die betreklik ligte skorsing van een van hul uitblinkers is ʼn kwaai slag vir die Bulls, wat die afgelope tyd ʼn belowende opswaai in die Superrugbyreeks getoon het. Die stut Pierre Schoeman is vir ses weke deur ʼn Sanzaar-vuilspelkomitee geskors nadat hy op grond van ʼn uitwysing skuld erken het dat hy ʼn teenstander gebyt het. Hoewel dit aansienlik ligter is as die 18 maande wat die Springbokstut Johan le Roux geskors is nadat hy die All Black-kaptein Sean Fitzpatrick gebyt het, of die ses maande wat Kevin Yates (London Scottish) vir ʼn soortgelyke oortreding opgelê is, is dit nietemin ʼn swaar slag vir die Bulls. Die Pretoriase franchise het sy jongste drie wedstryde gewen, en Schoeman was een van die uitblinkers wat die grondslag daarvoor gelê het. Hy word selfs as ʼn moontlike Bokstut bestempel. Sy skorsing tot Saterdag 2 Junie beteken hy loop deurslaggewende kragmetings teen die Highlanders (Loftus Versfeld), Stormers (Nuweland), Sharks (Loftus), Jaguares (in Argentinië) en die Brumbies (Loftus) mis. Dis ʼn skrale troos dat die Bulls op 2 Junie ʼn loslootjie het. Veral teen die Stormers en die Sharks verbeur Schoeman ook belangrike kanse om sy kleim in die Bokspan af te steek. Luidens Sanzaar se verklaring het die komitee beslis die oortreding regverdig ʼn skorsing van 12 weke, maar met inagneming van Schoeman se vroeë skulderkenning, sy goeie karakter, goeie dissiplinêre rekord en berou, is dit tot ses weke versag.